
forslag om nedlegging av det sentrale forskningsutvalget 

I sak S 46-04 Oppfølging av forslag til ny lov om universiteter og høgskoler Ot.prp. nr. 79 (2003-2004) tar universitetsdirektøren opp spørsmålet om universitetets råds- og utvalgsstruktur er hensiktsmessig i forhold til de utfordringer som institusjonen har på styrings- og ledelsessida. I denne saka ble det også konkret foreslått å vurdere ei nedlegging av forskningsutvalget. Ønsket om en sterkere faglig og strategisk ledelse har vært hovedgrunnlaget for den omorganisering som nå har skjedd på fakultets- og instituttnivå. Det må sikres at de prioriteringer som gjøres på universitetet, har en strategisk forankring, og framtidige råd og utvalg vil nok i større grad etableres ad hoc, med høy faglig kompetanse og lederlinja representert. Slike utvalg vil i større grad gjøre faglige og strategiske avveiinger.

Forskningsutvalget, som ble etablert i 1989, er et representativt organ med 13 medlemmer der det opprinnelige mandatet var å”… samordne forskning og høyere utdanning og utrede og planlegge hvordan forskning og høyere utdanning kan styrkes og utvikles ved universitetet.”. I utvalget sitter prorektor, en representant i fast vitenskaplig stilling fra alle fakultetene (leder eller medlem av enhetens forskningsutvalg), Tromsø museum og tidligere PLP. I tillegg er det to medlemmer fra stipendiatgruppen og to medlemmer fra ”hovedfagsgruppen” (se vedlegg I). Organisering av forskerutdanningen hadde fokus da utvalget ble opprettet, men over tid fikk det også delegert andre oppgaver fra universitetsstyret. I de fleste sakene har utvalget hatt en rådgivende funksjon, men i flere strategiske saker som for eksempel overgangsstipend, internasjonale symposier etc. har det også hatt besluttende myndighet. I dagens mandat heter det at forskningsutvalget skal gi råd innafor en rekke felt innafor forskning og forskerutdanning, og dessuten fatte vedtak i saker delegert av styret.

Universitetsdirektørens vurdering

Det ansvarsområdet som forskningsutvalget har ut fra sitt mandat, synes ut fra dagens organisering både å være for bredt sammensatt og med en representasjon som er lite hensiktsmessig til å være rådgivende organ i forskningsstrategiske og forskningspolitiske spørsmål. Utvalget har dessuten besluttende myndighet i noen saker der signaleffekten er stor, og der en nok kunne ønske at det var mulig å ta mer strategiske hensyn. Støtte til internasjonale symposium er et slikt eksempel.

Fordi utvalget er kollegialt sammensatt, har store fakultet som for eksempel Det medisinske fakultet med mange vitenskapelige ansatte, samme representasjon som små enheter. Dette er ett forhold som kan gjøre det vanskelig å ta forskningspolitiske hensyn som gagner institusjonen som helhet. Andre forhold som taler mot forskningsutvalget som et egnet organ for å møte de utfordringene institusjonen står overfor på forskningssida, er antall medlemmer, sammensetning av utvalget og at medlemmenes perspektiv i mange tilfelle vil begrense seg til eget fakultet, ja kanskje til og med eget institutt. Det kan også være et problem at medlemmene ikke har ledelsesoppgaver ved sin enhet. På grunn av utvalgets størrelse har det ofte vært vanskelig å kalle sammen. Den forskningsmessige forankring som en har prøvd å sikre gjennom representasjon fra de lokale forskningsutvalgene, har til tider også vært problematisk. Konsensus har gjerne preget de vedtakene som er fattet, og innstillingene har sjelden blitt endret.

Universitetsdirektøren vurderer det slik at den rollen som forskningsutvalget har, ikke lenger passer til de krav som stilles i forhold til fleksibilitet, klare styringslinjer og forankring i institusjonens forskningspolitikk og forskningsstrategi. Det er også på grunnlag av størrelsen et ressurskrevende utvalg både for det vitenskapelige personalet, men også for administrasjonen. Dersom styret deler denne vurderingen, vil neste spørsmål være hvordan de sakene og det ansvaret som forskningsutvalget så langt har hatt, kan organiseres og forvaltes på en best mulig måte. Universitetsdirektøren mener at de oppgavene som i dag er lagt til utvalget med fordel kan overføres til henholdsvis universitetsdirektør, rektor og universitetsstyret. Slike organ vil enklere legge institusjonens forsknings- og forskningspolitiske strategi til grunn for sine beslutninger enn forskningsutvalget.

De oppgaver det sentrale forskningsutvalget i dag har, er:

· Overgangsstipend

· Ekstra forskningstermin for kvinnelige førsteamanuenser

· Ekstra driftsmidler til kvinnelige postdoktorer/ førsteamanuenser i eksperimentelle fag

· Tilskudd til kvinnelige professor II-stillinger

· Støtte til arrangement av internasjonale symposier

· Stipend til utenlandsopphold for doktorgrads-/
PhD-studenter

· Forskningsetiske spørsmål

· Frikjøp av førsteamanuenser midlertidig ansatt på kvalifiseringsvilkår

I den grad universitetsdirektøren skal fatte en administrativ beslutning, må det lages klare retningslinjer slik at det er relativt enkelt å prioritere. De fleste andre beslutninger vil universitetsdirektøren foreslå at direktøren saksbehandler og innstiller overfor rektor som fatter beslutning på fullmakt fra styret. Rektor og direktør vil også kunne gjøre bruk av rådgivende fora som dekan- og fakultetsdirektørmøtet i tillegg til Kvinnforsk. I de tilfelle hvor rektor finner det vanskelig å fatte vedtak, kan han legge saka fram for universitetsstyret. Universitetsstyret vil normalt være ankeinstans i denne typen saker.

Frikjøp av førsteamanuenser midlertidig ansatt på kvalifiseringsvilkår, har ikke vært lyst ut for 2005. De sener år har det vært få søkere til ordningen og tidligere Forskningsavdelinga har foreslått at ordningen skulle opphøre, men dette ble nedstemt i forskningsutvalget. Universitetsdirektøren er av den oppfatningen at denne ordningen, fordi det utdannes stadig flere med doktorgrad, har utspilt sin rolle, og går derfor inn for at ordningen opphører med umiddelbar virkning og at midlene for 2005 overføres til potten for overgangsstipend.

Forskerutdanningen er forankret i institusjonens kvalitetssikringssystem, og dermed vil denne typen saker bli behandlet i de lokale forskningsutvalg, fakultetsstyrer og lagt fram for universitetsstyret gjennom de årlige meldingen som vil være en del av kvalitetssikringssystemet. Rutiner for kvalitetssikring av forskerutdanningen arbeides det med, og denne utdanningen vil i år inngå i den felles utdanningsmeldinga. Fra neste år vil universitetsdirektøren vurdere å lage en egen forskerutdanningsmelding.

Innstilling til vedtak:

1. Det sentrale forskningsutvalget legges ned med umiddelbar virkning.

2. Universitetsledelsen behandler utvalgets tidligere oppgaver på fullmakt fra styret.

3. Ordningen ”Frikjøp av førsteamanuenser midlertidig ansatt på kvalifiseringsvilkår” avvikles og midlene for 2005 overføres potten for overgangsstipend.

